
Ein Faßnacht schimpff, so zu Bern

vff der alten Faßnacht gebrucht ist im xxij. jar.

Nalich, wie vff einer syten der gassen der einig

heiland der welt Jesus Christ, vnser lieber herr

ist vff einem arme eßlin geritte, vff sinem

houpt die dörnin kron, by im sine

jünger, die armen blinden,

lamen, vnd mancherley

bresthaftigen.

 

Vff der anderen syten reyt d'Bapst im harnisch

vnd mit grossem kriegß züg, als härnach verstaden

wirt durch die sprüch, so die zween

puren geredt hand, Rüde Vogelnäst,

vnd Cläywe Pflug.

 

 

CLÄIWE PFLUG.

Vetter Rüede, was lebens ist nun vorhand?

Mich dunkt, es sig aber neiwas nüws im land.

Wer ist der gut fromm biderman,

Der da ein grawen rock treit an

Und uf dem schlechten esel sitzt

Und treit ein kron, von dörnen gespitzt?

Er ist on zwifel ein trut biderman,

Das sich ich im wol an sim angsicht an;

Es ist kein hoffart in im nit,

Sin hofgesind im des zügnuss git:

Die im nachgand, hinkend und kriechen,

Die armen blinden und feldsiechen.

Schouw, was armer lüten gand im nach!

Ich mein, dass er nieman verschmach.

Die armen stinkenden ellenden lüt,

Sie hend doch kein gelt und gend im gar nüt.

Das ist doch ein ellende unlustige schar

Und gand ouch so gar gottsjämerlich dahar:

Der lam, der ander blind, der dritt wassersüchtig!

Und sitzt aber der gut man so herzlich züchtig,

So ganz schämig und einfeltig uf dem tier.

Lieber min etter Rüedi, wie gfalt er dir?

Lieber etter, weistu, wer er ist,

Ach, so sag mir's ouch durch Jesum Christ!

RÜEDE VOGELNEST.

Etter Cläiwe, ich bekennen in vast wol,

Darumb ich's dir ouch billichen sagen sol!

Er ist unser höchster schatz und hort,

Er ist des ewigen vaters wort,

Das in dem anfang was bi gott,

Do er alle ding beschaffen wott,

Himmel und erden, tag und nacht.

On in ist ganz nüt gemacht,

Noch das firmament, noch der erdenklotz:

Er ist der sun des lebendigen gotts.

Es ist der süess, milt und recht demüetig,

Tröstlich, frölich, barmherzig und güetig

Heilmacher der weit, herr Jesus Christ,

Der am crütz für uns gestorben ist

In sinem dri und drissigsten alter,

Unser schöpfer, erlöser und behalter,

Ein künig aller künig, herr aller herren,

Den ouch die kreft der himel eren.

CLÄIWE PFLUG.

Verden plust willen, ist das der?

Wenn er halb als hoffertig wer,

Als unser kilchherr und sin caplan,

So sähe er der bettler keinen an.

Was gemeint der alt glatzet fischer darmit,

Dass er so dapfer neben im dahar tritt,

Und ouch die anderen biderben lüt?

Weist du ouch, was doch das selb bedüt?

RÜEDE VOGELNEST.

Der alt fischer das ist sant Peter.

Der herr Jesus hat kein trumeter,

Blind und lam sind sin trabanten.

Und die in ein sun gottes erkanten,

Das warend schlecht einvaltig lüt;

Die pfaffen schatztend in gar nüt

Und widerstrebtend im alle zit,

So straft er sie umb iren git

Und ander süntlich wis und berden.

Er kond nie eins mit inen werden.

Darumb sie in allwegen verstiessend

Und zuletst am krütz ermörden liessend.

 

Hie zwischen kam der bapst geritten in grossem triumph in harnisch mit grossem kriegszüg zu ross und fuss mit grossen panern und fenlinen von allerlei nationen lüt. – Sin eidgnossen gwardi all in siner farb, trumeten, pasunen, trummen, pfifen, kartonen, schlangen, huren und buben und was zum krieg gehört, richlich, hochprachtlich, als ob er der türkisch keiser wär. Do sprach aber.

 

CLÄIWE PFLUG.

Vetter Rüede, und wer ist aber der gross keiser,

Der mit im bringt so vil kriegischer pfaffen und reiser

Mit so grossen mechtigen hochen rossen,

So mencherlei wilder seltsamer bossen,

So vil multier mit gold, samet beziert,

Und zwen spicherschlüssel im paner fiert?

Das nimpt mich frömbd und mechtig wunder.

Wärind nit so vil pfaffen darunder,

So meinte ich doch, es wärind Türken und heiden

Mit denen seltsamen kappen und wilden kleiden:

Der rot, der schwarz, der brun, der blaw,

Und etlich ganz schier eselgraw,

Der wiss und schwarz in ägristen wis,

Und hand darneben ouch grossen fliss,

Dass ieder ein besondre kappen hab;

Der ein in lougsacks wis hinden ab,

Der ander wie ein pfannenstil,

Der dritt gross holzschuch tragen wil;

Rot hüet, schwarz hüet und die flach, breit,

Der drit zwen spitz am hut uftreit.

Das sind doch wärlich wild fassnachtbutzen,

Die sich doch so gar seltsamlich mutzen.

Wie grosse richtumb schint an disen herren!

Ich gloub, es möcht all fürsten übermeren.

Und warum treit er dri hüpscher guldiner kronen?

Das sag mir, dass dir gott trülichen well lonen!

RÜEDE VOGELNEST.

Das weiss ich ouch und kan dir's sagen.

Man muss in uf den achslen tragen

Und wil darfür gehalten werden,

Dass er sig ein gott uf der erden;

Darumb treit er der kronen dri,

Dass er über all herren si

Und sig ein statthalter Jesu Christ,

Der uf dem esel geritten ist.

CLÄIWE PFLUG.

Das möcht wol ein hoffertig statthalter sin!

Das lit heiter am tag und ist ougenschin.

Das sind doch warlich zwo unglich personen:

Des ewigen gotts sun treit ein dörne kronen

Und ist der armut geliebt und hold;

So ist sins statthalters kronen gold

Und benüegt sich dennocht nit daran,

Er wil dri ob einandern han.

So ist Christus fridsam, demüetig und milt,

So ist der bapst kriegsch, rumorisch und wild

Und ritet dahar so kriegsch und fri,

Grad als ob er voller tüflen si.

Die hand in ouch on allen zwifel besessen!

Es rimt sich grad wie kochen und salz messen

Des bapsts und demnach Christus exempel!

Ich wond, er sölte ietz ston im tempel

Und predgen das euangelium fri

On alle eignen fünd und alle triegery;

So predgend ietz vast alle sine pfaffen,

Wie sie sin und iren eignen nutz mögend schaffen.

Sin nutz, sin eer fürderet er alle stund,

Die göttlich eer stosset er zu grund,

So vil er mag und an im ist.

Sie bruchend renk und alle list,

Darmit man koufe vil ablassbrief.

O wäre der see noch so tief

Und lägind sie darin am grund,

Das wäre ein glückselige stund!

Sie stond am kanzel ietz und liegend,

Dass sich ganze wend und bollwerk biegend!

RÜEDE VOGELNEST.

Ja, sie predgend dick an gottsworts statt

Ein märlin, das da gedichtet hat

Ein altes wib, das bi der hechlen sass:

Wie vor ziten ein schuler was,

Der viel dri zän us der nasen.

Der opferet sant Grix ein hasen,

Zwei ristli werk, drü rümpfli harz,

Ein feisste henn, die musst sin schwarz,

Mit gelen füessen und eim roten kämmen,

Und ouch von einer wissen suw ein hammen.

Das trug er drümal umb den alter

Und betet anderthalben psalter,

Und gab do dem kilchherren das hun ze fressen

Und liess im darzu sprechen dritthalbe messen

Von sant Grix und siner götte

Und dass man's eben lesen sötte

Sunst nienen anders, denn vorn im chor.

Do stundend im die zän wider wie vor.

Und also stossend sie gotts wort under den bank

Und predgend ir eigen tröum und gedank,

Wie das sye geschehen hie und dört;

Eins hat er von siner muter gehört,

Das ander in Esopo gelesen,

Und ist also ein gouglerisch wesen.

Das ist alles unser verstockten sünden schuld,

Wir sind one allen zwifel nit in gottes huld,

Dass er uns also lang hat lassen irren

Und uns die klapperer so gar verwirren.

CLÄIWE PFLUG.

Botz verden, angstiger schwininer wunden!

Wie hend uns die pfaffen geschaben und geschunden!

Schow etter Rüede und heb acht,

Was habend sie us unserem gelt gemacht,

Das wir inen umb den ablass gaben!

Darmit versolden sie die reisknaben

Und hend gross büchsen lassen giessen.

Dass üch der donder müesse schiessen!

RÜEDE VOGELNEST.

Botz verden, katigen treckigen schweiss!

Wie sind die keiben so glatt und feiss!

Wie hend wir die schölmen müessen mesten!

Sie fressend und trinkend allweg des besten

Und gebietend uns bi gotts ban

Und wend uns ouch weder fleisch noch eier lan,

Und fressend aber sie alles, das sie gelust,

Rebhüenli, gut feisst kappunen und anders sust;

Das bringt man inen uf ross und wägen.

Dass in's der tüfel müesse gesegnen!

CLÄIWE PFLUG.

Ja, der brech inen ouch den hals ab!

Ei, dass ich inen ie die guten guldin gab

Umb den ablass und valschen betrug.

Ich dacht vorhin, es wäre ein lug.

Es bringt mir noch kummer und pin.

Wir wend sie lan des tüfels sin

Und Christo dem herren hangen an,

Der warhaft ist, nit liegen kan;

Der ist allein die seligkeit,

Zu gnad und ablass stets bereit.

Wer im gloubt und tut vertrüwen

So dick und in sin sünd gerüwen,

So wil er im barmherzigkeit erzeigen.

So spricht der bapst, gotts gnad sig sin eigen,

Man müess es erst von im erkoufen

Und all tag übern seckel loufen;

Und wer das nit glouben well,

Der sig verdampt in die hell.

So gloub ich das und wil druf sterben:

Sin ablass mög mir kein gnad erwerben,

So mög mir ouch sin fluch nit schaden;

Dann Christus hat uns selber gladen

Zu dem himelischen nachtmal

In des öbristen küngs sal;

Da lebt man wol und gibt nieman nüts,

Die ürten hat er selbs bezalt am crütz.

Da werdend wir wie die fürsten leben,

Ganz fri und umbsunst, geschenkt, vergeben.

Welcher gloubt und glebt siner ler,

Dem velt der herr Jesus nimmermer.

RÜEDE VOGELNEST.

Ja, wenn ich sin gnad und huld mag han,

So gilt es mir glich, was lit mir dran?

Gott geb, sie tüegind mich in ban oder ach;

Da fragen ich denn ganz und gar nüt me nach,

So ich den ablass in Jesu Christo wol mag han.

Ich schiss in ablass und wüste den ars an ban,

Der allein umb gelt wirt erdacht,

Von Rom uf einer hundshut bracht.

Wenn sie mich nun me beschissen,

So sönd sie mir's ouch verwissen,

Des hab ich mich ganz eigenlich verwegen,

Und sött es mich costen min schwytzertegen.

 

End, Amen.

